CELEX: 62019TN0866
Language: el
Date: 2019-12-19 00:00:00
Title: Υπόθεση T-866/19: Προσφυγή της 19ης Δεκεμβρίου 2019 – Ryanair και Laudamotion κατά Επιτροπής

2.3.2020   
            
            
               EL
            
            
               Επίσημη Εφημερίδα της Ευρωπαϊκής Ένωσης
            
            
               C 68/45
            
         
      Προσφυγή της 19ης Δεκεμβρίου 2019 – Ryanair και Laudamotion κατά Επιτροπής
      (Υπόθεση T-866/19)
      (2020/C 68/54)
      Γλώσσα διαδικασίας: η αγγλική
      
         Διάδικοι
      
      
         Προσφεύγουσες: Ryanair DAC (Swords, Ιρλανδία), Laudamotion GmbH (Schwechat, Αυστρία) (εκπρόσωποι: E. Vahida και I. Metaxas-Maranghidis, δικηγόροι)
      
         Καθής: Ευρωπαϊκή Επιτροπή
      
         Αιτήματα
      
      Οι προσφεύγουσες ζητούν από το Γενικό Δικαστήριο:
      
                  —
               
               
                  να ακυρώσει την προσβαλλόμενη απόφαση· και
               
            
                  —
               
               
                  να καταδικάσει την Επιτροπή στα δικαστικά έξοδα.
               
            
         Λόγοι ακυρώσεως και κύρια επιχειρήματα
      
      Με την προσφυγή τους οι προσφεύγουσες ζητούν από το Δικαστήριο να ακυρώσει την εκτελεστική απόφαση (ΕΕ) 2019/1585 (1) της Επιτροπής.
      Προς στήριξη της προσφυγής τους, οι προσφεύγουσες προβάλλουν έξι λόγους ακυρώσεως.
      Με τον πρώτο λόγο ακυρώσεως προβάλλεται ότι η Επιτροπή, με την εκτελεστική απόφαση (ΕΕ) 2019/1585, παρέβη την υποχρέωση αιτιολογήσεως που υπέχει και παραβίασε την αρχή της ελεύθερης παροχής υπηρεσιών διότι δεν εξέτασε αν συντρέχει υπέρτερο γενικό συμφέρον που θα δικαιολογούσε τον περιορισμό της αρχής της ελεύθερης παροχής υπηρεσιών τον οποίον εισήγαγαν οι κανόνες κατανομής της εναέριας κυκλοφορίας για τους αερολιμένες Schiphol και Lelystad.
      Με τον δεύτερο λόγο ακυρώσεως προβάλλεται επικουρικώς ότι η εκτελεστική απόφαση (ΕΕ) 2019/1585 της Επιτροπής αντιβαίνει στην αρχή της ελεύθερης παροχής υπηρεσιών και στο άρθρο 19, παράγραφος 2, του κανονισμού (ΕΚ) 1008/2008 του Ευρωπαϊκού Κοινοβουλίου και του Συμβουλίου (2) διότι η συμφόρηση του αερολιμένα Schiphol και το υπέρτερο όφελος από τις πτήσεις μετεπιβίβασης στην ενίσχυση των οποίων στοχεύουν οι κανόνες κατανομής της εναέριας κυκλοφορίας δεν αποδεικνύονται.
      Με τον τρίτο λόγο ακυρώσεως προβάλλεται ότι η εκτελεστική απόφαση (ΕΕ) 2019/1585 της Επιτροπής αντιβαίνει στην αρχή της ελεύθερης παροχής υπηρεσιών και στο άρθρο 19, παράγραφος 2, του κανονισμού (ΕΚ) 1008/2008 λόγω διακρίσεων τις οποίες εισήγαγαν οι κανόνες κατανομής της εναέριας κυκλοφορίας δίχως να συντρέχουν αντικειμενικοί λόγοι προς τούτο.
      Με τον τέταρτο λόγο ακυρώσεως προβάλλεται ότι η εκτελεστική απόφαση (ΕΕ) 2019/1585 της Επιτροπής αντιβαίνει στην αρχή της ελεύθερης παροχής υπηρεσιών και στο άρθρο 19, παράγραφος 2, του κανονισμού (ΕΚ) 1008/2008 λόγω του ότι οι κανόνες κατανομής της εναέριας κυκλοφορίας δεν συνάδουν με την αρχή της αναλογικότητας και λόγω του ότι η Επιτροπή παρέλειψε να εξετάσει την ύπαρξη λιγότερο επαχθών μέσων.
      Με τον πέμπτο λόγο ακυρώσεως προβάλλεται παράβαση του κανονισμού (ΕΟΚ) 95/93 (3) του Συμβουλίου λόγω παράλειψης της Επιτροπής να εξετάσει αν για τον χαρακτηρισμό του αερολιμένα Lelystad ως συντονισμένου αερολιμένα τηρήθηκε η προβλεπόμενη στον ως άνω κανονισμό διαδικασία και λόγω της σύνδεσης χρονοθυρίδων (slots) και προορισμών, καθώς και λόγω αντίθεσης προς τις γενικές αρχές που διέπουν τον κανονισμό (ΕΟΚ) 95/93.
      Με τον έκτο λόγο ακυρώσεως προβάλλεται παράβαση του άρθρου 19, παράγραφος 2, του κανονισμού (ΕΚ) 1008/2008 λόγω παράλειψης της Επιτροπής να εξετάσει αν πληρούται η προϋπόθεση κατά την οποία οι αερολιμένες παρέχουν τις αναγκαίες υπηρεσίες στους αερομεταφορείς και δεν θίγουν αδικαιολόγητα τις εμπορικές τους δυνατότητες.
      
         (1)  Εκτελεστική απόφαση (ΕΕ) 2019/1585 της Επιτροπής, της 24ης Σεπτεμβρίου 2019, σχετικά με τη θέσπιση κανόνων κατανομής της εναέριας κυκλοφορίας σύμφωνα με το άρθρο 19 του κανονισμού (ΕΚ) αριθ. 1008/2008 του Ευρωπαϊκού Κοινοβουλίου και του Συμβουλίου στους αερολιμένες Schiphol του Άμστερνταμ και Lelystad του Άμστερνταμ (ΕΕ 2019, L 246, σ. 24).
      
         (2)  Κανονισμός (ΕΚ) 1008/2008 του Ευρωπαϊκού Κοινοβουλίου και του Συμβουλίου, της 24ης Σεπτεμβρίου 2008, σχετικά με κοινούς κανόνες εκμετάλλευσης των αεροπορικών γραμμών στην Κοινότητα (ΕΕ 2008, L 293, σ. 3).
      
         (3)  Κανονισμός (ΕΟΚ) 95/93 του Συμβουλίου, της 18ης Ιανουαρίου 1993, σχετικά με τους κοινούς κανόνες κατανομής του διαθέσιμου χρόνου χρήσης (slots) στους κοινοτικούς αερολιμένες (ΕΕ 1993, L 14, σ. 1).